b'\n_START_ARTICLE_\nJalkapallon maailmanmestaruuskilpailut 1990\n_START_SECTION_\nAlkulohkot\n_START_PARAGRAPH_\nMaailmanmestaruuskilpailut alkoivat yll\xc3\xa4tyksell\xc3\xa4, kun avausottelussa Kamerun voitti hallitsevan maailmanmestari Argentiinan 1-0. Romania varmisti jatkopaikkansa 2-0 voitolla Neuvostoliitosta. Kamerun voitti sensaatiomaisesti alkulohkonsa ja Argentiina selvisi vasta kolmantena jatkoon._NEWLINE_Italia oli yksi suosikeista, ja joukkue vastasikin odotuksiin . Italia varmisti lohkovoiton Tshekkoslovakiaa vastaan Salvatore Schillacin ja Roberto Baggion maaleilla. Tshekkoslovakia vei lohkon toisen sijan voittamalla It\xc3\xa4vallan ja USA:n._NEWLINE_Brasilia eteni Italian tavoin alkulohkosta jatkoon puhtaalla pelill\xc3\xa4, tosin se voitti jokaisen ottelunsa vain niukasti maalin erolla. Costa Rica selvisi jatkoon voitettuaan yll\xc3\xa4tt\xc3\xa4en Skotlannin 1-0. Pahasti joutui pettym\xc3\xa4\xc3\xa4n my\xc3\xb6s Ruotsi, joka h\xc3\xa4visi kaikki kolme alkulohko-otteluaan maalein 1\xe2\x80\x932._NEWLINE_Saksan liittotasavalta oli vakuuttava alusta l\xc3\xa4htien. Saksa kaatoi avausottelussaan Jugoslavian 4-1, seuraavaksi Yhdistyneet Arabiemiirikunnat 5-1 ja voitti alkulohkonsa maalierolla 10-3. Jugoslaviaa pidettiin turnauksen "mustana hevosena" ja joukkue oli lohkonsa toiseksi paras. Kolumbia eteni nelj\xc3\xa4nnesv\xc3\xa4lieriin venyess\xc3\xa4\xc3\xa4n viime hetken tasapeliin Saksaa vastaan._NEWLINE_Mink\xc3\xa4\xc3\xa4n lohko E:n joukkueen otteet eiv\xc3\xa4t vakuuttaneet. Jatkon p\xc3\xa4\xc3\xa4siv\xc3\xa4t lopulta Espanja, Belgia ja Uruguay. _NEWLINE_F-lohko oli er\xc3\xa4s turnauksen heikkotasoisimmista; siin\xc3\xa4 tehtiin vain seitsem\xc3\xa4n maalia. Englanti paransi peli\xc3\xa4\xc3\xa4n lopulta sen verran, ett\xc3\xa4 selviytyi lohkovoittajaksi. Irlanti taisteli my\xc3\xb6s pudostuspeleihin. Hollanti oli er\xc3\xa4s MM-kisojen suurimpia pettymyksi\xc3\xa4. Vuoden 1988 Euroopan mestari ei voittanut turnauksessa otteluakaan ja selvisi alkulohkostaan vasta kolmantena jatkoon.\n_START_SECTION_\nNelj\xc3\xa4nnesv\xc3\xa4lier\xc3\xa4t\n_START_PARAGRAPH_\nSaksan liittotasavallan ja Hollannin kohtaaminen pudotuspelien ensimm\xc3\xa4isell\xc3\xa4 kierroksella oli er\xc3\xa4s kisojen harvoja hyv\xc3\xa4tasoisia otteluita. Frank Rijkaard nahisteli Rudi V\xc3\xb6llerin kanssa 24. minuutilla, mink\xc3\xa4 seurauksena molemmat ajettiin ulos. Saksa oli lopulta parempi J\xc3\xbcrgen Klinsmannin ja Andreas Brehmen maaleilla 2-1._NEWLINE_Italia jatkoi puhtaalla pelill\xc3\xa4 my\xc3\xb6s Uruguayta vastaan; kisojen is\xc3\xa4nt\xc3\xa4maa voitti maalein 2-0 ._NEWLINE_Brasilia joutui j\xc3\xa4lleen pettym\xc3\xa4\xc3\xa4n, vaikka hallitsi ensimm\xc3\xa4ist\xc3\xa4 pudotuspeliotteluaan Argentiinaa vastaan mielin m\xc3\xa4\xc3\xa4rin: Argentiinan Claudio Caniggia p\xc3\xa4\xc3\xa4si tekem\xc3\xa4\xc3\xa4n vastaiskusta voittoon riitt\xc3\xa4neen maalin, joka j\xc3\xa4i ottelun ainoaksi. _NEWLINE_Espanja k\xc3\xa4rsi tehottomuudesta, ja h\xc3\xa4visi Jugoslavialle 1-2. Tshekkoslovakia kaatoi Costa Rican vaivatta 4-1. Tomas Skuhravy teki ottelussa hattutempun. Irlanti voitti maalittomana p\xc3\xa4\xc3\xa4ttyneen ottelun j\xc3\xa4lkeen voitti Romanian rangaistuspotkukilpailussa. _NEWLINE_Kamerun eteni jatkoon Roger Millan kahdella maalilla, joista j\xc3\xa4lkimm\xc3\xa4inen syntyi Kolumbian maalivahti Rene Higuitan riskialttiin pelaamisen seurauksena. Englanti voitti Belgian 1-0; maalin teki jatkoajan viimeisell\xc3\xa4 minuutilla David Platt Paul Gascoignen keskityksest\xc3\xa4.\n_START_SECTION_\nPuoliv\xc3\xa4lier\xc3\xa4t\n_START_PARAGRAPH_\nPuoliv\xc3\xa4lierist\xc3\xa4 mitalipeleihin eteniv\xc3\xa4t odotetusti Saksan liittotasavalta sek\xc3\xa4 Italia. Saksa voitti Tshekkoslovakian 1-0 Lothar Matth\xc3\xa4uksen rangaistuspotkumaalilla, ja Italia oli samoin lukemin Irlantia parempi. Ottelukierros j\xc3\xa4i v\xc3\xa4h\xc3\xa4maaliseksi ja koko kisoja leimannut puolustusvoittoisuus korostui._NEWLINE_Argentiinan ja Jugoslavian v\xc3\xa4linen tapahtumak\xc3\xb6yh\xc3\xa4 ottelu oli jatkoajankin j\xc3\xa4lkeen lukemissa 0-0. Rangaistuspotkukilpailussa kolme argentiinalaista onnistui Jugoslavian kahta vastaan, mik\xc3\xa4 toi Argentiinalle jatkopaikan. _NEWLINE_Kamerun oli l\xc3\xa4hell\xc3\xa4 yll\xc3\xa4tyst\xc3\xa4 ja johti viel\xc3\xa4 82. minuutilla Englantia vastaan, mutta Gary Lineker tasoitti rangaistuspotkusta. Jatkoajalla Englanti sai otteen pelist\xc3\xa4, ja Lineker viimeisteli pilkulta lukemiksi 3-2.\n_START_SECTION_\nV\xc3\xa4lier\xc3\xa4t\n_START_PARAGRAPH_\nItalia oli edennyt v\xc3\xa4lieriin asti p\xc3\xa4\xc3\xa4st\xc3\xa4m\xc3\xa4tt\xc3\xa4 maaliakaan ja oli ennakkosuosikki my\xc3\xb6s Argentiina vastaan. Italia siirtyi 17. minuutilla Schillacin maalilla johtoon. Argentiina kuitenkin tasoitti 67. minuutilla ja ottelu eteni jatkoajan j\xc3\xa4lkeen rangaistuspotkukilpailuun. Siin\xc3\xa4 Argentiinan maalivahti Sergio Goycochea torjui kaksi italialaisvetoa ja Argentiina eteni loppuotteluun maalein 4-3._NEWLINE_Saksan lja Englannin v\xc3\xa4lier\xc3\xa4 oli tasaisen kamppailun j\xc3\xa4lkeen lukemissa 1-1. Rangaistuspotkukilpailussa kaikki saksalaiset onnistuivat.  _NEWLINE_Pronssiottelu Italian ja Englannin v\xc3\xa4lill\xc3\xa4 oli hyv\xc3\xa4tasoinen ja siisti. Schillaci varmisti maalikuninkuutensa 85. minuutilla rangaistuspotkusta, kun Italia otti pronssia maalein 2-1.\n_START_SECTION_\nLoppuottelu\n_START_PARAGRAPH_\nVuoden 1990 MM-finaalia ei ole yleisesti pidetty arvokkaana p\xc3\xa4\xc3\xa4t\xc3\xb6ksen\xc3\xa4 turnaukselle. Saksan liittotasavalta hallitsi kentt\xc3\xa4tapahtumia mielin m\xc3\xa4\xc3\xa4rin Argentiinan tyytyess\xc3\xa4 vain puolustamaan. Kaksi argentiinalaista ajettiin ottelussa kent\xc3\xa4lt\xc3\xa4, ja peli\xc3\xa4 leimasivat kyynisyys ja v\xc3\xa4kivaltaiset otteet. Ratkaisu n\xc3\xa4htiin ottelun 85. minuutilla, kun Andreas Brehme laukaisi rangaistuspotkusta Saksalle 1-0 voittomaalin.'